Man ernstig gewond ná mislukte kapingFoto: ER24 ŉ Motoris (50) was Donderdagmiddag in ŉ ernstige toestand nadat hy verskeie kere geskiet is tydens ŉ mislukte kaping in Rhodesweg in Glenwood, Durban. Annine Siddall, woordvoerder van ER24, het gesê die man het drie skietwonde aan sy been opgedoen. “Ons het die ernstig beseerde man op die sypaadjie aangetref. Ons het hom op die toneel gestabiliseer en daarna met hom na ŉ nabygeleë hospitaal gehaas vir dringende mediese behandeling,” het Garrith Jamieson, woordvoerder van Rescue Care, gesê. Kapt. Nqobile Gwala, woordvoerder van die polisie, het aan Maroela Media gesê die man is deur drie aanvallers geskiet wat gepoog het om sy voertuig te kaap. Hy was glo steeds in die motor ten tyde van die voorval. “Hy het skietwonde aan sy linkerbeen opgedoen en is na ŉ hospitaal geneem vir mediese behandeling,” het Gwala gesê. Dit is nie duidelik hoekom die kapers nie daarin geslaag het om die man se voertuig af te neem nie. Niks is tydens die voorval gesteel nie. Sake van poging tot kaping en poging tot moord is aanhangig gemaak.